b'\n_START_ARTICLE_\nRefer\xc3\xa8ndum de l\'estatut de Crimea del 2014\n_START_SECTION_\nAntecedents\n_START_PARAGRAPH_\nL\'\xc3\x93blast de Crimea fou una subdivisi\xc3\xb3 de la Rep\xc3\xbablica Socialista Federativa Sovi\xc3\xa8tica de R\xc3\xbassia fins que va ser transferida a la Rep\xc3\xbablica Socialista Sovi\xc3\xa8tica d\'Ucra\xc3\xafna el 1954. Crimea es va convertir en una part independent d\'Ucra\xc3\xafna despr\xc3\xa9s de la dissoluci\xc3\xb3 de la Uni\xc3\xb3 Sovi\xc3\xa8tica, per\xc3\xb2 poc despr\xc3\xa9s va readquirir la seva autonomia despr\xc3\xa9s d\'un refer\xc3\xa8ndum el 1991. El president ucra\xc3\xafn\xc3\xa8s, Leonid Kutxma va abolir la Constituci\xc3\xb3 de Crimea i el c\xc3\xa0rrec de President de Crimea a 1995. Crimea va obtenir una nova Constituci\xc3\xb3 el 1998 que li atorgava menys autonomia, sobretot tenint en compte que qualsevol legislaci\xc3\xb3 aprovada pel parlament de Crimea podia ser vetada pel parlament d\'Ucra\xc3\xafna.\n_START_SECTION_\nAbolici\xc3\xb3 de la Llei de Lleng\xc3\xbces cooficials\n_START_PARAGRAPH_\nDespr\xc3\xa9s del despla\xc3\xa7ament de Ianuk\xc3\xb3vitx del poder per segona vegada en nou anys (en la primera ocasi\xc3\xb3 com a primer ministre), el Congr\xc3\xa9s de diputats i governadors regionals de l\'Est i Sud d\'Ucra\xc3\xafna va fer una crida a la resist\xc3\xa8ncia i va acusar l\'oposici\xc3\xb3 d\'incomplir l\'acord de pau que havia estat signat el 21 de febrer amb el destitu\xc3\xaft president. Mentrestant, la Rada Suprema va abolir la llei sobre les lleng\xc3\xbces de les minories que establia que en els raions on un determinat idioma fos parlat per almenys 10% dels habitants, aquest idioma podia adquirir el rang de llengua cooficial, l\'abrogaci\xc3\xb3 de la llei aprovada el 2012 perjudicava els parlants de rus (cooficial a tot l\'est i sud d\'Ucra\xc3\xafna, a m\xc3\xa9s d\'alguns raiones a Kirovohrad, Txern\xc3\xadhiv, Sumi i Jit\xc3\xb2mir), hongar\xc3\xa8s (cooficial en alguns raions de Transcarp\xc3\xa0cia) i roman\xc3\xa8s (cooficial en alguns raions de Transcarp\xc3\xa0cia, Txernivts\xc3\xad i Odessa). Uns dies m\xc3\xa9s tard, per\xc3\xb2, l\'1 de mar\xc3\xa7 de 2014, el president inter\xc3\xad d\'Ucra\xc3\xafna, Oleksandr Turtx\xc3\xadnov, va vetar el projecte de llei i en va aturar efectivament la seva promulgaci\xc3\xb3.\n_START_SECTION_\nPlans originals\n_START_PARAGRAPH_\nOriginalment, el refer\xc3\xa8ndum sobre l\'estat de Crimea a Ucra\xc3\xafna es va fixar inicialment per al 25 de maig de 2014, per\xc3\xb2 m\xc3\xa9s tard es va avan\xc3\xa7ar al 30 de mar\xc3\xa7. Havent estat aprovat pel Parlament de Crimea, s\'havia declarat que el refer\xc3\xa8ndum era per consultar sobre el futur pol\xc3\xadtic de la regi\xc3\xb3 aut\xc3\xb2noma. El 4 de mar\xc3\xa7, en roda de premsa, el president rus Vlad\xc3\xadmir Putin va accentuar que l\'annexi\xc3\xb3 de Crimea a R\xc3\xbassia no estava contemplada._NEWLINE_El 6 de mar\xc3\xa7 el parlament de Crimea va aprovar per unanimitat una moci\xc3\xb3 que preveia la incorporaci\xc3\xb3 a R\xc3\xbassia i el viceprimer ministre de Crimea, Rustam Temirgaliev, va declarar que el refer\xc3\xa8ndum sobre l\'autonomia de la regi\xc3\xb3 s\'avan\xc3\xa7aria al diumenge 16 de mar\xc3\xa7. Tamb\xc3\xa9 van anunciar que el que desitjava el parlament era \xc2\xabformar part de la Federaci\xc3\xb3 de R\xc3\xbassia en qualitat de membre de la Federaci\xc3\xb3\xc2\xbb i el Consell Suprem de Crimea va enviar al president i al parlament rus el missatge sobre la seva decisi\xc3\xb3 d\'annexar-se. El l\xc3\xadder del grup parlamentari R\xc3\xbassia Justa, Serguei Mironova, va afirmar que cambra baixa del Parlament rus podria considerar un projecte de llei sobre la incorporaci\xc3\xb3 de Crimea la setmana del 10 de mar\xc3\xa7.\n_START_SECTION_\nDecisi\xc3\xb3 del Consell de Seguretat de l\'ONU\n_START_PARAGRAPH_\nEl Consell de Seguretat de les Nacions Unides es va reunir el 15 de mar\xc3\xa7 per tractar una resoluci\xc3\xb3 que rebutjava la realitzaci\xc3\xb3 del refer\xc3\xa8ndum a Crimea. La resoluci\xc3\xb3 va comptar amb el vot favorable de 13 pa\xc3\xafsos. A la proposta, presentada pels Estats Units, s\'hi van sumar l\'Argentina, Austr\xc3\xa0lia, Txad, Xile, Corea del sud, Fran\xc3\xa7a, Jord\xc3\xa0nia, Litu\xc3\xa0nia, Luxemburg, Mali, Nig\xc3\xa8ria, el Regne Unit i Ruanda, mentre que la Xina es va abstenir. La resoluci\xc3\xb3 va ser rebutjada \xc3\xbanicament per R\xc3\xbassia, que en tenir dret a veto, va evitar que aquesta fos aprovada. L\'enviat de R\xc3\xbassia a l\'ONU, Vitali Txurkin, va dir "La filosofia dels autors del projecte va en contra d\'un dels principis b\xc3\xa0sics de la llei internacional - el principi de la igualtat de drets i lliure determinaci\xc3\xb3 dels pobles, consagrat a l\'article 1 de la Carta de les Nacions Unides".\n_START_SECTION_\nObservadors\n_START_PARAGRAPH_\nEl Parlament de Crimea va enviar una invitaci\xc3\xb3 oficial a l\'Organitzaci\xc3\xb3 per a la Seguretat i la Cooperaci\xc3\xb3 a Europa (OSCE) perqu\xc3\xa8 envi\xc3\xa9s una missi\xc3\xb3 d\'observadors al refer\xc3\xa8ndum del 16 de mar\xc3\xa7. L\'endem\xc3\xa0, el viceprimer ministre de Crimea, Rustam Temirgaliiev, va dir que no convidarien l\'OSCE a observar el refer\xc3\xa8ndum de manera oficial. Va explicar que, efectivament, es va fer una invitaci\xc3\xb3 verbal per part del primer ministre de facto de Crimea, Serguei Aksi\xc3\xb3nov, per\xc3\xb2 que no es tractava d\'una invitaci\xc3\xb3 oficial. M\xc3\xa9s tard, la presid\xc3\xa8ncia de l\'OSCE, el ministre de Relacions Exteriors de Su\xc3\xafssa, va declarar que el refer\xc3\xa8ndum era il\xc2\xb7legal i per aquest motiu l\'OSCE no hi enviaria observadors._NEWLINE_Un altre grup de 30 observadors internacionals va arribar a Crimea abans del refer\xc3\xa8ndum del 16 de mar\xc3\xa7. La missi\xc3\xb3 dels observadors inclo\xc3\xafa representants d\'Alemanya, \xc3\x80ustria, Bulg\xc3\xa0ria, Alemanya, Gr\xc3\xa8cia, Hongria, It\xc3\xa0lia, Let\xc3\xb2nia, Fran\xc3\xa7a i Pol\xc3\xb2nia. La premsa ucra\xc3\xafnesa va denunciar que es tractava de falsos observadors, entre els quals hi havia l\'ex-membre de Plataforma per Catalunya Enric Ravello.\n_START_SECTION_\nDesenvolupament\n_START_PARAGRAPH_\nEn els transcurs de dies previs al refer\xc3\xa8ndum, hi va haver informes de persones que confiscaven documents d\'identificaci\xc3\xb3. L\'administraci\xc3\xb3 de la ciutat de Simfer\xc3\xb2pol va confirmar aquestes afirmacions i la va declarar il\xc2\xb7legal. A m\xc3\xa9s, a la resta de la pen\xc3\xadnsula es va realitzar una campanya amb fullets i cartells. Tamb\xc3\xa9 es va informar que t\xc3\xa0tars de Crimea s\'havien retirat de la pen\xc3\xadnsula per \xc2\xabraons de seguretat\xc2\xbb._NEWLINE_A les 24:00 hores del divendres 14 va quedar prohibida la propaganda electoral i el 15 de mar\xc3\xa7 es va desenvolupar una "jornada de reflexi\xc3\xb3\xc2\xbb. Un total de 1.205 col\xc2\xb7legis electorals van obrir a les 08:00 (UTC +2) sota fortes mesures de seguretat. Al moment de votar, els votants van rebre les paperetes. en presentar el seu passaport, indicant el lloc de resid\xc3\xa8ncia. La votaci\xc3\xb3 va ser possible nom\xc3\xa9s en el lloc de registre i no es van proporcionar butlletes en abs\xc3\xa8ncia._NEWLINE_El Ministeri de Just\xc3\xadcia d\'Ucra\xc3\xafna va limitar la base de dades al registre de crimeans amb dret a vot, de manera que en el refer\xc3\xa8ndum s\'utilitzen les llistes de votaci\xc3\xb3 que es van usar en les eleccions a la Rada Suprema d\'Ucra\xc3\xafna en la tardor de 2012. Als votants se\'ls va donar la possibilitat de comprovar els seus noms en aquestes llistes i sol\xc2\xb7licitar correccions, en cas de ser necess\xc3\xa0ries. Van quedar en total registrats uns 1.550.000 votants._NEWLINE_Segons les autoritats de Crimea, des de l\'obertura dels col\xc2\xb7legis electorals es va registrar una alta concurr\xc3\xa8ncia d\'electors, amb un 45 i 50% de participaci\xc3\xb3 en tota la pen\xc3\xadnsula cap a les hores del migdia, incloent tamb\xc3\xa9 llocs de votaci\xc3\xb3 dels t\xc3\xa0rtars de Crimea. Un dels primers a participar han estat el primer ministre de Crimea, Serguei Aksi\xc3\xb3nov, i el president del Parlament de Crimea, Vladimir Konstantinov. Les autoritats de la pen\xc3\xadnsula donaven per fet que el 70% dels votants donar\xc3\xa0 suport a la unificaci\xc3\xb3 amb R\xc3\xbassia._NEWLINE_La seguretat va estar garantida per 2.500 efectius de la Policia, funcionaris del Ministeri de Situacions d\'Emerg\xc3\xa8ncia i per les forces d\'autodefensa de la pen\xc3\xadnsula._NEWLINE_Els primers sondejos a peu d\'urna apuntaven a una rotunda vict\xc3\xb2ria del "SI" a l\'annex\xc3\xad\xc3\xb3 a R\xc3\xbassia, amb el 93% dels vots. _NEWLINE_A les 20:00 hora local (19:00 GMT) van tancar els col\xc2\xb7legis electorals._NEWLINE_Els Estats Units van rebutjar la consulta en considerar-que s\'havia celebrar sota condicions de viol\xc3\xa8ncia i intimidaci\xc3\xb3. Per la seva banda, la Uni\xc3\xb3 Europea tamb\xc3\xa9 va manifestar la seva intenci\xc3\xb3 de no donar validesa al refer\xc3\xa8ndum, en considerar-lo il\xc2\xb7legal. _NEWLINE_El Primer Ministre d\'Ucra\xc3\xafna, Arseni Iatseniuk, va declarar, abans de saber-se els resultats definitius del refer\xc3\xa8ndum, que perseguiria i jutjaria tots els instigadors del separatisme._NEWLINE_Milers de ciutadans de Simfer\xc3\xb2pol es van congregar a la pla\xc3\xa7a central de la ciutat per mostrar la seva satisfacci\xc3\xb3 despr\xc3\xa9s d\'anunciar-se els primers resultats. All\xc3\xa0 van acudir milers de persones amb banderes russes i crimeanes i es va realitzar un concert amb bandes russes i locals. Tamb\xc3\xa9 hi va haver celebracions en places i carrers de diverses ciutats de la pen\xc3\xadnsula. A m\xc3\xa9s a Moscou es va organitzar una caravana de 350 autom\xc3\xb2bils en suport a Crimea, la ruta va incloure el Pont de Crimea, un dels m\xc3\xa9s reconeguts de la capital russa.\n_START_SECTION_\nResultats definitius\n_START_PARAGRAPH_\nLes autoritats de Crimea van anunciar que els resultats es donarien a con\xc3\xa8ixer el 17 de mar\xc3\xa7. Finalment, els crimeans van ratificar l\'adhesi\xc3\xb3 a R\xc3\xbassia amb un 96,7% dels vots i el Parlament va acordar que la demanaria formalment aquell mateix dia, presentant una sol\xc2\xb7licitud a la Duma de la Federaci\xc3\xb3 Russa. Per la seva banda, aquest organisme va comunicar que es reuniria el dia 21 de mar\xc3\xa7 per votar un projecte de llei sobre la q\xc3\xbcesti\xc3\xb3. _NEWLINE_Pel que fa a les ciutats, Kertx va ser la que va tenir la major participaci\xc3\xb3: un 94,59%. Va ser seguida per Djankoi amb el 89,83% i per Feod\xc3\xb2ssia amb el 89,69%. Tamb\xc3\xa9 va ser alta la concurr\xc3\xa8ncia a Simfer\xc3\xb2pol i Ialta.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nEl 17 de mar\xc3\xa7, el Parlament de la Rep\xc3\xbablica de Crimea va votar amb 85 vots a favor, l\'adhesi\xc3\xb3 a R\xc3\xbassia i va declarar l\'\xc2\xabEstat sobir\xc3\xa0 independent de la Rep\xc3\xbablica de Crimea\xc2\xbb. El govern crimeu va instar tots els pa\xc3\xafsos del m\xc3\xb3n i les Nacions Unides, a recon\xc3\xa8ixer l\'Estat constitu\xc3\xaft pel poble crimeu. Tamb\xc3\xa9, una delegaci\xc3\xb3 del Parlament de Crimea va viatjar a Moscou per reunir-se amb la Duma Estatal i el Consell de la Federaci\xc3\xb3 per adoptar els actes jur\xc3\xaddics i normatius per a l\'entrada de la pen\xc3\xadnsula a la Federaci\xc3\xb3 Russa._NEWLINE_El govern rus va demanar el reconeixement i el respecte del dret de Crimea a definir el seu futur. El President de R\xc3\xbassia, Vlad\xc3\xadmir Putin, va signar el decret que reconeixia Crimea com a estat independent. El decret va entrar en vigor el mateix dia.'